L-MEP Nazzjonalista David Casa qal li se jkun qed iħalli l-irwol tiegħu ta' Kwestur tal-Parlament Ewropew biex l-MEP Roberta Metsola tkun tista' tikkontesta għall-kariga ta' President tal-Parlament Ewropew. L-irwol ta' Kwestur huwa li jieħu ħsieb l-interessi finanzjarji u amministrattivi tal-MEPS kollha. Casa ġie elett f'din il-kariga fl-2019. Aqra aktar: David Casa elett bħala Kwestur tal-Parlament Ewropew Dan ħabbru fil-paġna uffiċjali tiegħu fuq Facebook fejn spjega li din il-ġimgħa, il-Partit Popolari Ewropew se jkun qed jagħżel kandidat għall-kariga ta' President tal-PE. "Meta Roberta qaltli li qed tikkunsidra titfa' isimha biex issir President tal-Parlament Ewropew, mill-ewwel wegħdtha l-appoġġ kollu tiegħi. Anke jekk dan kien ifisser li kien se jkolli nagħti r-rwol tiegħi ta' Kwestur," saħaq Casa. Hu żied li permezz ta' din l-elezzjoni, hemm ċans li Maltija tkun fit-tmexxija tal-politika Ewropea. Mhuwiex permess li jkun hemm Membru ieħor tal-Bureau ġej mill-istess pajjiż u grupp politiku tal-President tal-Parlament Ewropew. Għaldaqstant, Casa għażel li jħalli dan ir-rwol biex Metsola tkun tista' tikkontesta għal din il-kariga. Il-Bureau jikkonsisti mill-President tal-Parlament Ewropew, 14-il Viċi President u ħames Kwesturi li jiġu eletti mill-Parlament Ewropew. Metsola ħabbret il-ġimgħa l-oħra li jekk tirbaħ l-elezzjoni interna tal-PPE, se tiġi nnominata għal din il-kariga. Aqra aktar: Metsola se tikkontesta għall-President tal-Parlament Ewropew